SK Úradný vestník Európskej únie C 237/40

Uverejnenie žiadosti podľa článku 50 ods. 2 písm. b) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 237/08

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZÁPIS ZARUČENEJ TRADIČNEJ ŠPECIALITY DO REGISTRA

NARIADENIE RADY (ES) č. 509/2006

o zaručených tradičných špecialitách z poľnohospodárskych výrobkov a potravín (2)

„ŽEMAITIŠKAS KASTINYS“

ES č.: LT-TSG-0007-0910-11.11.2011

1. Názov a adresa skupiny žiadateľov

Názov skupiny alebo organizácie (ak je to relevantné): „Žemaitiško kastinio gamintojai“ Adresa: Sedos g. 35 LT-87101 Telšiai LIETUVA/LITHUANIA Tel. +370 44422201 Fax +370 44474897 e-mail: info@zpienas.lt

2. Členský štát alebo tretia krajina

Litva

3. Špecifikácia výrobku

3.1. Názov (názvy) na zápis do registra (článok 2 nariadenia (ES) č. 1216/2007)

„Žemaitiškas kastinys“

3.2. Názov

☒ je špecifický sám o sebe  vyjadruje špecifický charakter poľnohospodárskeho výrobku alebo potraviny

Názov „Žemaitiškas kastinys“ neodkazuje na osobitné vlastnosti výrobku, ale je zaužívaný a veľmi známy v oblasti Žemaitija (Žmuď, oblasť na západe Litvy) a aj v zostávajúcej časti Litvy, kde tradične označuje tento výrobok, čoho dôkazom sú mnohé pramene uvedené v bode 3.8.

Názov „Žemaitiškas kastinys“ (kastinys zo Žmude) sa objavuje v knihe receptúr z dvadsiateho storočia „Gaspadinystės knyga arba Pamokinimai kaip prigulinčiai yra sutaisomi valgiai“ (Tilžė, 1927), v knihe „Čo jeme ?“ od Dr Tumėnienė et al. („Ką valgome“, Kaunas, 1935), a v knihe „Litovská kuchyňa“ od J. Pauliukonienė („Lietuvių valgiai“, Vilnius, 1983).

3.3. Žiadosť o výhradu názvu podľa článku 13 ods. 2 nariadenia (ES) č. 509/2006

☒ Zápis do registra s výhradou názvu  Zápis do registra bez výhrady názvu

3.4. Druh výrobku (pozri prílohu II)

Trieda 1.4. Iné výrobky živočíšneho pôvodu (vajcia, med, rôzne mliečne výrobky okrem masla atď.)

3.5. Opis poľnohospodárskeho výrobku alebo potraviny, na ktoré sa vzťahuje názov podľa bodu 3.1 [článok 3 ods. 1 nariadenia (ES) č. 1216/2007]

„Žemaitiškas kastinys“ je tradičná, za tepla vyšľahaná a následne vychladená smotana.

Výrobok „Žemaitiškas kastinys“ sa vyznačuje homogénnou a hustou konzistenciou. Pri teplote + 6 °C je drobivý, má konzistenciu porovnateľnú s tuhou smotanou s rozptýlenými kvapkami a v ústach sa ľahko rozplýva. Farba je úplne jednoliata (žltkavá). „Žemaitiškas kastinys“ môže mať rôzne odtiene v závislosti od použitých korenín, ktorých malé kúsky môže obsahovať. Chuť je mierne kyslá po kyseline mliečnej, tiež mierne slaná a so stopami po koreninách.

Fyzikálno-chemické vlastnosti výrobku „Žemaitiškas kastinys“:

— tuky v závislosti od receptúry: 25 – 30 %,

— obsah kuchynskej soli: 1 – 1,5 %.

3.6. Opis výrobného postupu poľnohospodárskeho výrobku alebo potraviny, na ktoré sa vzťahuje názov podľa bodu 3.1 [článok 3 ods. 2 nariadenia (ES) č. 1216/2007]

Zloženie:

— kyslá smotana s obsahom tuku 25 až 30 %: 80 kg až 83 kg na 100 kg výrobku,

— maslo s obsahom tuku 82 % a viac: 6 kg až 7 kg na 100 kg výrobku,

— kyslá smotana s obsahom tuku 2,5 až 4 %: 5 kg až 5,5 kg na 100 kg výrobku,

— obsah kuchynskej soli: 1 kg až 1,5 kg na 100 kg výrobku.

Môžu sa použiť koreniny (čierne korenie, nové korenie, rasca, kôpor, mäta alebo zmes týchto korenín: 0,1 až 0,15 kg na 100 kg výrobku) a aromatická zelenina (cesnak alebo cibuľa: 1 kg až 2 kg na 100 kg výrobku).

Spôsob výroby:

„Žemaitiškas kastinys“ sa vyrába tradičným spôsobom.

Jednotlivé prísady sa vážia v súlade s receptúrou. Kyslá smotana sa mieša s kyslým mliekom v oddelenej nádobe a zohrieva sa na teplotu 25 až 30 °C. Studené maslo sa zmäkčí zvýšením teploty na 25 až 30 °C. Aromatická zelenina sa umyje a jemne naseká.

Zohriate maslo sa zmäkčí a v závislosti od receptúry sa preloží do misy určenej na výrobu výrobku. Zmes kyslej smotany a kyslého mlieka sa postupne vlieva po osminách množstva určeného receptúrou a mieša sa ručne alebo rovnocennou mechanickou technikou. „Žemaitiškas kastinys“ sa vždy mieša v rovnakom smere. Po dosiahnutí konzistencie kyslej smotany (bez toho, aby vznikol cmar) sa pridá ďalšia osmina zmesi kyslej smotany a kyslého mlieka a pokračuje sa v miešaní. Tento postup sa opakuje, až kým nie je preliata celá zmes kyslej smotany a kyslého mlieka (podľa receptúry). Keď „Žemaitiškas kastinys“ začne tuhnúť, pridá sa soľ, koreniny a posekaná aromatická zelenina a pokračuje sa v miešaní. „Žemaitiškas kastinys“ sa musí baliť ihneď, skôr ako stuhne.

„Žemaitiškas kastinys“ sa balí do malých hlinených nádob alebo do jednorazových nádob s obsahom 250 g, 200 g a 100 g. Nádoby sú uzavreté malým hlineným vekom, ktoré sa zakryje papierovým vrchnákom a previaže sa špagátom. Jednorazové nádoby sú uzavreté vekom z alumíniovej fólie. Po zabalení sa „Žemaitiškas kastinys“ ochladí na 6 °C. Po ochladení výrobok získava svoju homogénnu a tuhú konzistenciu.

3.7. Špecifický charakter poľnohospodárskeho výrobku alebo potraviny [článok 3 ods. 3 nariadenia (ES) č. 1216/2007]

„Žemaitiškas kastinys“ sa od ostatných výrobkov v rovnakej kategórii odlišuje týmito vlastnosťami:

— Tradičné zložky a spôsob výroby. Na rozdiel od iných druhov kastinys sa receptúra na prípravu výrobku „Žemaitiškas kastinys“ od prvých zmienok o ňom v písomných prameňoch spomenutých v bode 3.8 takmer nezmenila. Tie isté prísady sa používajú v takmer totožných množstvách. Neskôr sa objavili ďalšie druhy kastinys – na získanie väčšieho výberu príchutí kyslá smotana úplne nahrádza kyslým mliekom alebo sa mieša s kefírom. Pridávať sa môže červená repa, mrkvová šťava alebo vaječný žĺtok, vďaka čomu má kastinys červené alebo žlté zafarbenie. Výroba „Žemaitiškas kastinys“ sa vyznačuje pomalým, konštantným a kruhovým miešaním zmesi masla a kyslej smotany, počas ktorého sa po osminách pridáva zmes kyslej smotany a kyslého mlieka, pričom sa veľmi starostlivo kontroluje teplota (25 – 30 °C), aby nevznikol cmar. Výroba ostatných druhov kastinys je modernejšia, pretože namiesto miešania sa využíva šľahanie. Navyše sa všetky prísady prilievajú na tri- až štyrikrát, prípadne naraz. Aj teplota môže viac kolísať.

— Chuť. Výrobok „Žemaitiškas kastinys“ je mierne kyslý po kyseline mliečnej, tiež mierne slaný a so stopami po koreninách alebo aromatickej zelenine. Iné druhy kastinys sú typické pomerne trpkou kyslou chuťou kyseliny mliečnej (ak je kyslá smotana nahradená kyslým mliekom) alebo chuťou kyseliny mliečnej s príchuťou kvasiniek (ak je kyslá smotana nahradená kefírom). Taktiež cítiť typickú chuť šťavy (z červenej repy alebo mrkvy), prípadne vaječného žĺtka.

— Konzistencia. Výrobok „Žemaitiškas kastinys“ sa vyznačuje homogénnou a hustou konzistenciou. Pri teplote + 6 °C je drobivý, má konzistenciu porovnateľnú s tuhou smotanou s rozptýlenými kvapkami a v ústach sa ľahko rozplýva. Ostatné typy kastinys sú jemné a roztierateľné.

3.8. Tradičný charakter poľnohospodárskeho výrobku alebo potraviny [článok 3 ods. 4 nariadenia (ES) č. 1216/2007]

Okrem primitívneho spôsobu výroby masla, ktorý je rozšírený v celej Litve a spočíva v mútení kyslej smotany lyžicou v miske, bol výlučne v oblasti Žemaitija (Žmuď) vyvinutý originálny postup prípravy kyslej smotany, ktorý sa následne rozšíril na celé územie krajiny. Spočíva v kruhovom miešaní kyslej smotany za tepla, pričom sa dbá, aby nevznikol cmar. Výsledkom je výrobok špecifickej chuti a konzistencie – „Žemaitiškas kastinys“ („Atlas litovského jazyka“, „Lietuvių kalbos atlasas“ T. 1. Leksika, Vilnius, 1977). Tento výrobok je opísaný vo vedeckej literatúre z 19. storočia (Liudwik Adam Jucewicz (Liudwik z Pokiewia). Litwa pod wzgledem starozytnych zabytkow, obyczajow i zwyczajow skreslona, Wilno, 1846; Leon Potocki. Pamiętniki Pana Kamertona, Poznan, 1869) s dôrazom na spôsob výroby (zo zahrievanej kyslej smotany) a veľmi lahodnú chuť.

Príbehy ľudí narodených na konci devätnásteho a na začiatku dvadsiateho storočia, ktoré sa uchovali v Litovskom národnom múzeu, (fondy národopisného oddelenia Litovského národného múzea F 15-4; F 15-13; F 32-7; F 32-48) opisujú spôsob výroby a receptúru: do zohriatej hlinenej misky dajte najskôr tri lyžice kyslej smotany a pol lyžice masla. Zmiešajte všetko dohromady drevenou lyžicou. Vždy miešajte v rovnakom smere. Keď zmiešaná hmota začne chladnúť, bez toho, aby sa podobala na cmar, zohrejte misku v teplej vode a takto skvapalnený obsah prelejte do misky so studenou vodou. Za stáleho miešania prilievajte do hmoty kyslú smotanu v malých dávkach. Časť kyslej smotany sa často mení na kyslé mlieko, vďaka čomu je výrobok kastinys menej tučný. Na konci mútenia smotany pridajte soľ a ostatné koreniny (rasca, mleté čierne korenie, posekaný cesnak a cibuľu, sezónne cibuľovú vňať a výhonky feniklu alebo mäty.

Vo vedeckej knihe z roku 1983 s názvom „Litovská kuchyňa“ („Lietuvių valgiai“, zostavil J. Pauliukonienė, „Mokslas“, Vilnius, 1983), ktorá opisuje starobylé tradičné postupy prípravy surovín, pomocou ktorých sa ručne oddeľovala smotana od mlieka (lyžicou) a od prirodzene sa vyskytujúceho zvyšného kyslého mlieka, sa uvádza receptúra „Žemaitiškas kastinys“ aj so spôsobom výroby: „Žemaitiškas kastinys“„Žemaitiškas kastinys“ – ½ l kyslej smotany, 1 lyžica masla, ½ lyžice rasce alebo iných korenín, soľ. Hlinená miska s maslom a lyžicou smotany sa vloží do teplej vody. Obsah misky sa mieša dookola drevenou lyžicou. Krátko potom (pred vznikom cmaru) sa opäť pridá lyžica kyslej smotany a pokračuje sa v miešaní, až kým sa nevleje celý obsah kyslej smotany. Keď začne hmota hustnúť, pridá sa soľ s umytou a usušenou rascou a všetko sa riadne premieša. Chuť kastinys je mierne slaná a trochu kyslá.

Spôsob prípravy a receptúra „Žemaitiškas kastinys“ zostali nezmenené dodnes, o čom svedčí certifikát, ktorý tento výrobok získal v Litve v roku 2010 od „VŠĮ „Kulinarinio paveldo fonda“ “ a ktorý potvrdzuje, že „Žemaitiškas kastinys“ sa vyrába tradičnými postupmi a s tradičnými surovinami, prísadami a vybavením.

3.9. Minimálne požiadavky a postupy kontroly špecifického charakteru [článok 4 nariadenia (ES) č. 1216/2007]

So zreteľom na špecifické vlastnosti „Žemaitiškas kastinys“ sa overuje:

1. kvalita surovín každej šarže: — obsah tuku kyslej smotany a kyslého mlieka musí zodpovedať obsahu tuku kyslej smotany a kyslého mlieka podľa bodu 3.6. Overuje sa v laboratóriu, — obsah tuku masla musí zodpovedať obsahu tuku masla podľa bodu 3.6. Overuje sa v laboratóriu, — organoleptické vlastnosti korenín a aromatickej zeleniny (chuť, vôňa, farba) sa na základe dokumentácie podrobujú senzorickej kontrole;

2. dodržiavanie výrobnej technológie podľa bodu 3.6: poradie jednotlivých krokov technologického postupu a dodržiavanie stanovených parametrov (teplota prísad a množstvá) sa overujú vizuálne a opatreniami počas výrobného procesu každej šarže;

3. kvalita konečného produktu každej šarže: — organoleptické vlastnosti musia zodpovedať organoleptickým vlastnostiam uvedeným v bode 3.5. Overujú sa organoleptickou analýzou, — obsah tukov musí zodpovedať obsahu tukov podľa bodu 3.5. Overuje sa v laboratóriu, — obsah kuchynskej soli musí zodpovedať obsahu podľa bodu 3.5. Overuje sa podľa receptúry. V prípade pochybností sa overuje v laboratóriu.

Orgán uvedený v bode 4.1 najmenej raz za rok kontroluje súlad výrobku a postupu jeho výroby s požiadavkami tejto špecifikácie.

4. Úrady alebo orgány overujúce dodržiavanie špecifikácie

4.1. Názov a adresa

Názov: Valstybinė maisto ir veterinarijos tarnyba Adresa: Siesikų g. 19 LT-07170 Vilnius LIETUVA/LITHUANIA Tel. +370 44474897 e-mail: vvt@vet.lt

☒ Verejný  Súkromný

4.2. Osobitné úlohy úradu alebo orgánu

Kontrolný orgán uvedený v bode 4.1 je zodpovedný za kontrolu všetkých kritérií ustanovených v špecifikácii.

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012.